Hrvatski premijer Zoran Milanović odbacio je niz teških optužbi koje je na njegov račun ministar financija Slavko Linić iznio na konferenciji za novinare u Rijeci.

"Nisam to stigao gledati, bio sam na putu i ovdje u Čakovcu. Ono što su mi prenijeli, to je sve neistina. Nažalost, bivši ministar drži se obećanja koje je dao, a to je da će nas blatiti", rekao je Milanović koji je izrazio žaljenje zbog toga.

"Rekao sam da je za mene taj slučaj završen, ako je uopće slučaj", dodao je.

"Što se tiče nekakvog kredita u HBOR-u, ja odgovaram za Vladu, za članove Vlade i širi krug Vlade, o tome ne znam ništa i ne mogu znati ništa. To mi je potpuna novost", rekao je premijer.

Kazao je kako ne može za takve stvari odgovarati. "Ljudi vode privatne živote, imaju privatne aranžmane i ja ni na koji način na te stvari ne utječem", rekao je Milanović

Smijenjeni ministar financija, sada saborski zastupnik i član Glavnog odbora Socijaldemokratske partije, Slavko Linić prethodno je progovorio o odnosu s predsjednikom SDP-a i hrvatskim premijerom Zoranom Milanovićem, te o razlozima njegove smjene s dužnosti ministra financija.

Na konferenciji za medije Linić je optužio premijera da je štitio privatne interese, obitelj, prijatelje i određene krugove nauštrb državničkih obveza, spominjući navodne poslove uz koje je vezao i ime pripadnika Milanovićeve obitelji.

"Hoću reći svoju istinu, koja je malo drugačija od istine premijera i ostavljam da svatko prosuđuje čija je istina prava", kazao je Linić na konferenciji za novinare u Rijeci, na kojoj je progovorio o svojim odnosima s premijerom Milanovićem.

O podmetanju dokumenata

Linić je rekao da je premijerov konačni obračun s njim počeo 29. siječnja 2014. godine u "slučaju Šegon", kojeg smatra žrtvenim janjetom.

Ključni je bio "telefonski razgovor u kasne večernje sate, kada je Milanović izričito zahtijevao da smijenim svog pomoćnika Branka Šegona. Nakon odgovora da neću dok ne dobijem sve dokaze, premijer me optužio da sam kriminalac i lopov", rekao je Linić.

Naglasio je da se premijer bavio medijskim splektama kako bi zaštitio privatne interese, čega je posljedica i njegova smjena, te da je zloupotrijebio položaj i iskoristio određene službe da se obračuna s njim.

Obračun se, rekao je, nastavio aferom vezanom uz Spačvu. Milanoviću su, kazao je Linić, bile potrebne spletke oko predstečajne nagodbe tvrtke Spačva kako bi zaštitio članove svoje obitelji, prijatelje i parcijalne interese određenih krugova, a da bi zanemario državničke interese.

Ustvrdio je kako se Milanović s bivšom ravnateljicom porezne uprave Nadom Čavlović Smiljanec punih godinu dana nakon predstečajne nagodbe bavio podmetanjem dokumenata kako bi kriminalizirao njegov rad.

Mediji: Najavljeni obračun

No, pravi razlozi njegove smjene vezani su, rekao je, uz neslaganja u vezi s poslovanjem Ine, ali i Hrvatske banke za obnovu i razvoj, te je naveo primjere poslovanja određenih tvrki i fondova za koje smatra da bi trebali inkriminirati određene poslove vezane uz HBOR.

Linić je na kraju govorio i o nizu neslaganja vezanih uz programe i njegove aktivnosti kao ministra, primjerice u vezi s porezom na nekretnine, na kojem je inzistirao.

Prema pisanju hrvatskih medija Linić je na sjednici Županijskog odbora SDP-a Primorsko-goranske županije, održanoj u ponedjeljak, najavio oštar obračun s Milanovićem, koji bi, kako je rekao, mogao izazvati pad Vlade i prijevremene izbore.

Linićevim optužbama višemjesečni sukob dvaju najmoćnijih SDP-ovih političara dosegnuo je vrhunac.

Napetosti između Milanovića i Linića izbile su početkom godine u vezi sa slučajem Linićeva pomoćnika Branka Šegona, nastavile se ostavkom ravnateljice Porezne uprave Nade Čavlović Smiljanec, a doživjele kulminaciju Milanovićevom odlukom o smjeni Linića.

'Afera Šegon'

U javnost je početkom godine izbila "afera Šegon" tj. pitanje je li pomoćnik ministra financija iskoristio položaj kako bi pogodovao svojim tvrtkama. Sumnja se pojavila nakon što je objavljeno da je HBOR odobrio Šegonovoj tvrtki Facta Vera kredit od 31,4 milijun kuna (četiri milijuna i 100.000 eura), a da je Šegon upravljačka prava prepustio sinu.

Također je objavljeno da je Šegon, kao predstavnik Ministarstva financija, sudjelovao u privatizaciji vodećeg korčulanskog hotelskog poduzeća HTP Korčula, a njegova se obitelj bavi luksuznim turističkim biznisom na Korčuli.

Linić je čvrsto branio Šegona, tvrdeći da se pridržavao zakonske procedure i sve svoje poslove prenio na određena odvjetnička društva nakon što je postao državni dužnosnik.

Najavljivao je da će razriješiti Šegona ako Povjerenstvo za odlučivanje o sukobu interesa utvrdi sukob interesa, a premijer Milanović smatrao je kako treba "razdvojiti politiku od biznisa", te je pozvao sve koji sudjeluju u vlasti da se posvete isključivo tome, a da privatni biznis ostave po strani.

Ostavka i prozivke Čavlović Smiljanec

Milanović nije čekao odluku Povjerenstva, nego je najavio da će zbog sumnje u sukob interesa Šegon biti smijenjen, te mu je zamjerio "trgovanje kapitalom SDP-a".

Linić je 31. siječnja, na zahtjev Milanovića, zatražio Šegonovo razrješenje, što je Vlada učinila 6. veljače, a nakon toga Šegona je zbog sukoba interesa sa 40.000 kuna (5.200 eura) kaznilo i Povjerenstvo za odlučivanje o sukobu interesa.

Novi sukob izbio je u vezi sa pomoćnicom ministra financija i ravnateljice Porezne uprave Nade Čavlović Smiljanec, koja je u travnju kazneno prijavljena tijekom proširenja istrage protiv bivše šefice porezne ispostave u Osijeku Ružice Kovačević.

Kovačević je bila osumnjičena da je stopiranjem ovrhe nad osječkom tvrtkom OLT proračun oštetila za najmanje 11,8 milijuna kuna (milijun i pol eura), a Čavlović Smiljanec zbog navodnog naloga za zaustavljanje ovrhe.

Linić je 27. travnja izjavio kako nije bilo odgovornosti Čavlović Smiljanec u nepravilnostima u Područnom uredu Osijek, vezano uz ovrhe nad osječkom tvrtkom OLT, pa ona može nastaviti obnašati svoje dužnosti.

No, Nada Čavlović Smiljanec je tri dana kasnije podnijela Milanoviću neopozivu ostavku na mjesto ravnateljice Porezne uprave i pomoćnice ministra financija.

"Moram reći da je moj posao u Poreznoj upravi posljednjih mjeseci bio iznimno težak zbog stalnih podmetanja i opstrukcija, koje su dolazile od pojedinaca iz Ministarstva financija. Unatoč svemu, nisam očekivala da će ići toliko daleko da me pokušaju diskreditirati za radnje koje nisam počinila i dovesti me u vezu s ljudima za koje se vežu razne afere. U takvim uvjetima ne mogu kvalitetno i odgovorno obavljati posao ravnateljice Porezne uprave", rekla je Čavlović Smiljanec, ciljajući pritom na Linića i njegove ljude.

'Afera Spačva'

Nakon toga Jutarnji list je 5. svibnja objavio vijest da je Linić u postupku predstečajne nagodbe za tvrtku Spačva oštetio državu za 27 milijuna kuna (tri i pol ilijuna eura), jer je prema procjeni koju je naložila Čavlović-Smiljanec zemljište koje je poslužilo za naplatu poreznog duga platio 33 milijuna kuna (četiri milijuna i 300.000 eura), a ono je vrijedno samo šest milijuna kuna (790.000 eura).

Istoga dana Linić je u očitovanju o tom slučaju optužio Čavlović Smiljanec za neutemeljeno nisku procjenu zemljišta u Vinkovcima, koje je država preuzela od Spačve na ime poreznog duga u postupku predstečajne nagodbe.

Također, istoga dana su iz Vlade izvijestili da je premijer dobio traženo očitovanje ministra financija, te da će razmotriti sve podatke iz očitovanja, kako bi imao cjelovitu informaciju o predstečajnoj nagodbi Drvne industrije Spačva.

Milanović je sutradan smijenio Linića s mjesta ministra financija, a za novog ministra predložio dotadašnjeg Linićeva zamjenika Borisa Lalovca.

Milanović je smjenu obrazložio ozbiljno narušenim povjerenjem i političkom odgovornošću Linića u slučaju predstečajne nagodbe Spačve.

Linić najavio da će reći šta ima

"Danas ujutro sam se susreo s ministrom Linićem. Došao je u Vladu i rekao sam mu da više ne uživa moje povjerenje iz nekoliko razloga, te da zbog toga ne vidim mogućnost nastavka naše suradnje", kazao je Milanović na izvanrednoj konferenciji za novinare u Banskim dvorima.

Kao drugi razlog smjene naveo je Linićevo ponašanje u "aferi Šegon", a bivšem ministru je zamjerio i način na koji mu je odgovorio na službeni upit o Spačvi, odnosno zato što je očitovanje objavio na internetskim stranicama Ministarstva financija prije no što ga je dobio premijer.

Linić je tada na izvanrednoj konferenciji za novinare u Ministarstvu financija izjavio kako prihvaća odluku o smjeni, no ustvrdio je kako je predstečajna nagodba Spačve rađena prema zakonu, te da će o svojim odnosima s Milanovićem govoriti nakon izbora za Parlament EU-a.

"Sve što mislim o odnosima s premijerom i razlozima smjene reći ću nakon 25. svibnja, jer na tim izborima želim uspjeh SDP-u i njegovim koalicijskim partnerima", rekao je Linić.

Izvor: Al Jazeera i agencije